林村

林村係香港一地，亦係一鄉。佢喺新界中部谷地，由大刀岃南，同大帽山東脈北夾住，谷地因此叫林村谷。谷口喺西南，谷背係林村坳。林村鄉係村盟，八鄉以東，蔡坑鄉以南，翕和鄉以東。舊時鄉歸雙魚約，今歸大埔區。林村鄉亦係大埔七約之一。

香港政府早年就開咗林錦公路，係呢區主要道路，方便駁去元朗、大埔、粉嶺等新市鎮。

林村名勝數處，有林村天后廟、林村許願樹、梧桐寨瀑布、萬德苑、嘉道理農場等。

名
林村得名自林氏，林村一帶，以坑下莆最大，村民姓林。坑下莆人，係遷自九龍蒲崗，遠祖來自福建。大宋坐船去到官富場落戶，佛堂門天后廟有碑爲記。現林村放馬莆，都有林村天后廟。

史
坑下莆村建於萬曆卅五年，卽一六零七年。

一八九八年，大清租地畀英國，拓展香港，此爲新界。香港政府無卽時接收。一八九九年，林村係大埔七約之一，有份反抗接收，是爲新界六日戰。喺大埔一役，林村鄉勇有份轟擊差人。及後遭英軍反擊，隨後退出戰事。英軍過林村谷，無戰事。上林村凹，有第二役，過主要係元朗嗰邊人打。

香港政府好快擺平件事。林村鄉歸入雙魚約。當時鄉有村，分別係坑下莆、社山、大菴、圍頭、田寮下、大菴山、梧桐寨、麻布尾、太陽輋、水窩、新塘、龍丫排、小菴山、在吉村、百石牛、坪朗、連凹、塘上、新圳、鍾屋村、放馬莆、新屋仔、石古壠。鄉唔只喺谷內，亦有喺大埔嗰邊嘅石古壠。

林村鄉按保甲法，分成六甲，並由六和堂共議。一九五四年，立林村鄉公所，取代六堂和地位，掌管鄉政。初時借天后廟做寫字樓，張枝繁擔住首屆主席。一九八一年，起咗林村鄉公所大樓，一九九八年重建，今有三層高。

一九七二年，國際獅子會三零三區分會，捐錢贊助起獅子會林村青年中心，有圖書室，大禮堂，學生文娛康樂之外，各大事都會喺度搞。

鄕
現時林村鄉有村二十六條，圍頭、南華莆、較寮下、坑下莆、放馬莆、新屋仔、鍾屋村、社山、塘上村、新村、龍丫排、田寮下、新塘、坪朗、大菴、大菴山、小菴山、寨乪、麻布尾、大洋輋、水窩、白牛石、白牛石、梧桐寨、蓮澳、蓮澳。

並唔係所有村都係林村谷之中，有啲越社山後面，亦有啲喺大窩嗰邊。

林村仍按舊日保甲法，分成六甲，並由六甲組成六和堂管理，如今喺林村鄉公所之下。第一甲，大菴山、坪朗、龍丫排、小菴山、田寮下、蓮澳李屋、蓮澳鄭屋；第二甲，寨乪、水窩、大菴；第三甲，新村、社山、新屋仔；第四甲，白牛石上村、白牛石下村、大陽輋、梧桐寨、麻布尾；第五甲，塘上村、鍾屋村、放馬莆；第六甲，
坑下莆、較寮下、圍頭、南華莆。

太平清醮
林村太平清醮，由乾隆年間，立天后廟之後訂落。村村鄉訂落，太平清醮，十年一屆，相沿至今。期間禁伐木，戒殺生，齋戒沐浴，酬謝神恩兼祭鬼。重有大戲，一連五日，人神共樂，祈求風調雨順，合境平安。十年一屆指，上一次太平清醮為第一年，數十年，所以實際為相距九年。來屆在二〇一七年十二月三到八號。